זה לא בשבילי
בארמון הנה שמה אני מתרוצצת,; וסביב רוב הדר ותפארת נוצצת,; ושרים, ופחות, ולשכה, ומועצת,; והכל מדברים בעברית כה נמלצת - ; אני מתפוצצת!; זה יפה, ונעים ונחמד,; אך אני , לא אחזיק מעמד!; פה חסר לי, חסר לי דבר מה,; אבל מה - לא אדע בדיוק.; חסרה לי פה קצת מהומה; עם קולות וריחות שבשוק.; וחסר לי עשן הכיריים, ; וצריחות השכנות בין ערביים,; וצלצול הגיגית והדלי,; לאחר - זה לא כלום, אבל לי,; לי חסר גם שלמי בעלי; להוריד על ראשו נעלי.; כי הכל פה יפה ונחמד, הה אלי,; אך זה לא בשבילי, זה לא בשבילי!; מסביב מתהלכים במצנף ומגבעת,; משתחווים וקדים בנימוס על כל צעד,; והכל מסודר וחתום בטבעת,; ועובר חתימות מני ועד אל ועד -; אני מתפקעת!; זה יפה, ונעים ונחמד,; אך אני, לא אחזיק מעמד!; כי חסר לי, חסר לי דבר מה,; אבל מה - לא אדע בדיוק.; חסרות לי, מחוץ לחכמה,; השטויות המתוקות כצימוק.; חסרים לי החומץ, המלח,; החרדל, המתבלים את המלך.; וחסר לי הטל המציץ; מירקרק של תלתן וחמציץ,; וחסר לי שלמי בעלי; הפושע הזה, הפלילי!; כי הכל פה יפה ונחמד, הה אלי,; אך זה לא בשבילי, זה לא בשבילי!; הוי, החוצה, החוצה הנפש נכספת,; אל השום, הבצל, והצנון והלפת,; אך נדמה לו יכולתי הייתי חוטפת; עמדי את המלך הזה לתוספת - ; אני מטורפת!; כשנכנסתי ראיתי מיד; שאני, לא אחזיק מעמד...; כי חסר לי, חסר לי דבר מה,; אבל מה - לא אדע בדיוק.; לא תמיד העיקר החכמה,; גם השטות מחפשת סיפוק.; כי הלב - שום דבר לא עוזר לו,; אם חסר לו דבר מה, זה חסר לו.; גם כשמלך כזה חכלילי; משגע כמעט את כולי.; הוי, חסר לי שלמי בעלי,; בתור מלך פרטי, לא כללי.; כי הכל פה יפה ונחמד, הה אלי,; אך זה לא בשבילי, זה לא בשבילי!; 